## Postupovnik o postupcima službenog obavješćivanja u području norma i tehničkih propisa

### NN 19/2011 (11.2.2011.), Postupovnik o postupcima službenog obavješćivanja u području norma i tehničkih propisa

MINISTARSTVO GOSPODARSTVA, RADA I PODUZETNIŠTVA

393

Na temelju članka 8. Uredbe o postupcima službenog obavješćivanja u području norma, tehničkih propisa, te propisa o uslugama informacijskog društva (»Narodne novine« 28/09 i 154/09) ministar gospodarstva, rada i poduzetništva donosi

POSTUPOVNIK

O POSTUPCIMA SLUŽBENOG OBAVJEŠĆIVANJA U PODRUČJU NORMA I TEHNIČKIH PROPISA

Članak 1.

Ovim Postupovnikom se propisuje postupak službenog obavješćivanja Europske komisije i država članica (u daljnjem tekstu: EK), u području norma i tehničkih propisa, kao i način postupanja i suradnje Informacijske središnjice (u daljnjem tekstu: ISA), središnjih tijela državne uprave (u daljnjem tekstu: nadležnih tijela), informacijske točke, te način suradnje s gospodarskim i poslovnim subjektima.

Članak 2.

Za potrebe u smislu ovog Postupovnika upotrebljavat će se definicije iz članka 3. Uredbe o postupcima službenog obavješćivanja u području norma, tehničkih propisa, te propisa o uslugama informacijskog društva (»Narodne novine« 28/09 i 154/09).

Članak 3.

(1) ISA je tijelo za provedbu službenog obavješćivanja za područje tehničkih propisa koje djeluje u okviru središnjeg tijela državne uprave nadležnog za gospodarstvo.

(2) Informacijska točka je tijelo za provedbu službenog obavješćivanja za područje norma koje djeluje u okviru nacionalnog normirnog tijela Republike Hrvatske (u daljnjem tekstu: Hrvatski zavod za norme).

Članak 4.

(1) Nadležno tijelo koje priprema tehnički propis (u daljnjem tekstu: propis) o tome obavještava ISA-u, hrvatsko nacionalno akreditacijsko tijelo (u daljnjem tekstu:Hrvatska akreditacijska agencija) i Hrvatski zavod za norme.

(2) Obavijest se dostavlja na obrascu koji na prijedlog ISA-e propisuje čelnik središnjeg tijela državne uprave nadležnog za gospodarstvo u pisanom i elektronskom obliku.

Članak 5.

(1) Obavijest iz članka 4., stavak 2. ovog Postupovnika sadrži:

– ciljeve i razloge pripreme propisa,

– zakonski temelj za pripremu propisa,

– podatke o međunarodnim ili europskim normama, tehničkim propisima, europskim direktivama ili preporukama koje čine temelj za propise, odnosno koji se odnose na navedene proizvode, odnosno usluge, u skladu s Direktivom 98/34/EZ,

– podatke o proizvodima, odnosno uslugama koje su obuhvaćene propisima u pripremi,

– razloge eventualng odstupanja od dokumenata iz stavka 1., podstavak 3. ovoga članka,

– mišljenje o tome, treba li o prijedlogu propisa dostaviti službenu obavijest u skladu s propisima EU-a,

– podatke o osobi zaduženoj za kontakte.

(2) Uz obavijest se prilaže i tekst prijedloga propisa u pripremi.

(3) Postupak iz stavka 1. ovoga članka nije potreban ako prijedlog propisa, predstavlja u cijelosti prijenos teksta europskog propisa. U takvom je slučaju dovoljna obavijest o odgovarajućem propisu, koju ISA prosljeđuje EK-i.

Članak 6.

Odredbe ovog Postupovnika, koje se odnose na pripremu i službeno obavješćivanje o propisima primjenjuju se i na sve izmjene i dopune propisa.

Članak 7.

(1) Informacijska točka iz članka 3., stavak 2. ovog Postupovnika obavješćuje ISA-u o normama o kojima će se provoditi službeno obavješćivanje.

(2) U službenoj obavijesti o nacionalnoj normi iz stavka 1. ovoga članka, Informacijska točka iz članka 3., stavak 2. ovog Postupovnika, će navesti:

– je li ta norma prerađena međunarodna norma,

– je li ta norma nova nacionalna norma,

– je li ta norma izmjena postojeće nacionalne norme.

Članak 8.

(1) U slučaju dostavljenog propisa od strane EK-e, ISA će o prijedlogu propisa obavijestiti:

– središnja tijela državne uprave,

– Hrvatska akreditacijska agencija,

– Hrvatski zavod za norme,

– Hrvatsku gospodarsku komoru.

(2) U slučaju dostavljenog propisa od strane EK-e, ISA će o prijedlogu propisa po potrebi obavijestiti:

– tijela lokalne samouprave,

– udruge za zaštitu potrošača,

– nadležne strukovne komore,

– nevladine organizacije u čijem je djelokrugu područje na koje se odnosi predmetni propis.

(3) Obaviještena tijela iz stavaka 1. i 2. ovog članka, će se na dostavljeni prijedlog propisa očitovati u roku od 30 dana od dana kada su primila prijedlog propisa. U slučaju neočitovanja u navedenom roku smatra se da odgovarajući naslovnik nema primjedbi niti prijedloga na dostavljeni prijedlog propisa.

Članak 9.

ISA će prijedlog propisa sa svim pripadajućim prilozima proslijediti EK-i uz navod da će se u postupku donošenja propisa primijeniti sve odredbe propisane za područje službenog obavješćivanja.

Članak 10.

Po izvršenom službenom obavješćivanju EK-e, ISA će obavijestiti nadležno tijelo koje je nositelj propisa da mora odgoditi donošenje propisa na rok od tri mjeseca od dana kad je EK-a primila obavijest.

Članak 11.

(1) U slučaju da EK-a ili koja država članica EU-a u roku od tri mjeseca od dana kad je EK-a primila prijedlog propisa iz članka 9. ovog Postupovnika, dostavi mišljenje s obrazloženjem o tome da bi predviđeni propis u obliku dragovoljnog sporazuma mogao predstavljati zapreku slobodnom kretanju roba na unutarnjem tržištu, nadležno tijelo će odgoditi donošenje prijedloga propisa u obliku dragovoljnog sporazuma na ukupan rok od četiri mjeseca.

(2) Dragovoljni sporazumi u kojima je nadležno tijelo ugovorna strana, a kojima se u javnom interesu postiže zadovoljavanje tehničkih ili drugih zahtjeva ili propisa o uslugama, isključujući specifikacije sadržane u natječaju za javnu nabavu, se smatraju tehničkim propisima ili de facto tehničkim propisima.

Članak 12.

ISA će obavijestiti tijelo koje je nositelj propisa da mora odgoditi donošenje propisa na ukupan rok od dvanaest mjeseci od dana kad je EK primila obavijest, ako EK u roku od tri mjeseca od toga dana objavi:

– namjeru da će predlagati ili prihvatiti direktivu, uredbu ili odluku u istom području,

– da je utvrdila da se prijedlog propisa odnosi na predmet koji obrađuje prijedlog direktive, uredbe ili odluke koja je predložena Vijeću Europske unije.

Članak 13.

(1) Po primitku stajališta EK-e, ISA će obavijestiti nadležno tijelo o istom.

(2) U slučaju potrebe za izmjenama i dopunama prijedloga propisa postupit će se slijedom članaka 5., 8., 10., 11. i 12. ovog Postupovnika.

(3) U slučaju da nema primjedbi na prijedlog propisa, nadležno tijelo donosi propis uz koji navodi da su u postupku njegova donošenja primijenjene sve odredbe propisane za područje službenog obavješćivanja.

Članak 14.

Ovaj Postupovnik stupa na snagu osmoga dana od dana objave u »Narodnim novinama«, osim odredaba članka 4., članka 5., članka 8., članka 9., članka 10., članka 11., članka 12. i članka 13. ovoga Postupovnika, koje stupaju na snagu danom pristupanja Republike Hrvatske Europskoj uniji.

Klasa: 330-01/10-01/236

Urbroj: 526-05-03/1-11-4

Zagreb, 31. siječnja 2011.

Ministar
gospodarstva, rada i poduzetništva
mr. sc. Đuro Popijač, v. r.

Ostalo, NN 19/2011-393